CELEX: E2015P0029
Language: fi
Date: 2015-12-10 00:00:00
Title: Hæstiréttur Íslandsin (Islannin korkeimman oikeuden) 10. joulukuuta 2015 esittämä pyyntö saada EFTAn tuomioistuimelta neuvoa-antava lausunto asiassa Sorpa bs. vastaan kilpailuviranomainen (Asia E-29/15)

22.12.2016   
            
            
               FI
            
            
               Euroopan unionin virallinen lehti
            
            
               C 480/8
            
         Hæstiréttur Íslandsin (Islannin korkeimman oikeuden) 10. joulukuuta 2015 esittämä pyyntö saada EFTAn tuomioistuimelta neuvoa-antava lausunto asiassa Sorpa bs. vastaan kilpailuviranomainen
   (Asia E-29/15)
   (2016/C 480/10)
   Hæstiréttur Íslands (Islannin korkein oikeus) on esittänyt EFTAn tuomioistuimelle 10. joulukuuta 2015 päivätyllä kirjeellä pyynnön neuvoa-antavan lausunnon saamiseksi asiassa Sorpa bs v. kilpailuviranomainen. Pyyntö saapui tuomioistuimen kirjaamoon 10. joulukuuta 2015 ja koskee seuraavia kysymyksiä:
   
               1.
            
            
               Onko ETA-sopimuksen sopimuspuolen alueella sijaitseva kunta, joka hoitaa toimivaltaansa kuuluvalla alueella jätehuoltoa direktiivien 75/442/ETY, 1999/31/EY ja 2000/76/EY säännösten mukaisesti, ETA-sopimuksen 54 artiklassa tarkoitettu yritys? Samalla korkein oikeus kysyy, onko seuraavilla tekijöillä vaikutusta tähän kysymykseen vastaamiseen: a) Jätteiden käsittely on kyseisen sopimuspuolen lainsäädännön nojalla kuntien lakisääteinen tehtävä. b) Kyseisen sopimuspuolen lainsäädännön mukaan jätehuoltoalalla voi esiintyä kilpailua yksityisten yritysten ja julkisyhteisöjen välillä. c) Kyseisen sopimuspuolen lainsäädännössä säädetään, että kunta ei voi veloittaa tällä alalla korkeampaa maksua kuin jätteiden käsittelyn ja siihen liittyvän toiminnan kustannusten kattaminen edellyttää.
            
         
               2.
            
            
               Jos ensimmäiseen kysymykseen vastataan kieltävästi, päteekö tämä myös osuustoiminnalliseen yritykseen, jonka toiminnasta vastaa vähintään kaksi kuntaa ja joka hoitaa kuntien puolesta jätehuoltoa niiden alueella?
            
         
               3.
            
            
               Kun arvioidaan, sovelletaanko kunnan tai osuustoiminnallisen yrityksen toimintaan ETA-sopimuksen 54 artiklaa, onko sillä merkitystä, että sopimuspuolen lainsäädäntö sisältää säännöksiä, joilla sallitaan julkisten elinten harjoittaa kyseistä toimintaa tai velvoitetaan ne siihen? Onko ETA-sopimuksen mukaista, että sopimuspuoli jättää lainsäädännön nojalla tietyt julkisyhteisöjen toiminnot kilpailuoikeuden soveltamisalan ulkopuolelle?
            
         
               4.
            
            
               Voidaanko kysymyksessä 2 tarkoitettuja osuustoiminnallisia yrityksiä omistavia kuntia pitää ETA-sopimuksen 54 artiklan 2 kohdan c alakohdassa tarkoitettuina kyseisten yritysten kauppakumppaneina? Jos voidaan, merkitseekö omistajille myönnetty alennus, joka ei ole muiden osapuolten saatavilla, muiden osapuolten asettamista epäedulliseen asemaan samassa määräyksessä tarkoitetulla tavalla?